བླ་མའི་ནོར་སྒྲུབ་པདྨ་རྒྱལ་པོ་ལས། བུམ་གཏེར་སྒྲུབ་ཚུལ་ལག་ལེན་དྭང་ཤེལ་མེ་ལོང་བཞུགས་སོ།། ཕྱོགས་དུས་རྒྱལ་བའི་ཡེ་ཤེས་སྤྱི་ཡི་གཟུགས། །སྙིགས་དུས་འགྲོ་བའི་སྐྱབས་གཅིག་གངས་ཅན་པར། །ཐུགས་བརྩེའི་ལྷག་པར་སྐྱོང་མཛད་སྐུ་དྲིན་ཅན། །གུ་རུ་ཡབ་ཡུམ་མི་ཤིགས་ཐིག་ལེར་རོལ། དེའང་ཨོ་རྒྱན་ནོར་ལྷ་དབྱེར་མེད་ཀྱི་བུམ་གཏེར་སྒྲུབ་པའི་ལས་རིམ་ལ་འཇུག་པར་དོན་གསུམ་སྟེ། རྫས་བསགས་པ་དང་། སྒྲུབ་པ། སྦས་པ་གསུམ་གྱི་དང་པོ་བུམ་པ་ཚགས་སུ་བྱ་བ་གཞུང་ལྟར་ལ། རྫས་ནི་ཐོག་མར་མཐིལ་དུ་གཙང་ཆེན་གྱི་བྱེ་མ་དང་ས་སྣ་ཆུ་སྣ་བྱིན་ཅན་བཀྲམ་པའི་སྟེང་དུ། བྱ་རྒྱུད་བུམ་རྫས་ཉེར་ལྔ་རིལ་བུའམ་ཕྱེ་མ། རིན་པོ་ཆེ་སྣ་ཚོགས། དུག་རིགས་དང་བཤལ་སྐྱུགས་མ་འདྲེས་པའི་སྨན་སྣ་ཚོགས། བྲ་སྲན་སོགས་འབྲུ་ནག་རིགས་མ་འདྲེས་པའི་འབྲུ་རིགས་སྣ་ཚོགས། དར་ཟབ་གོས་ཆེན་རིགས་བཟང་འབྱོར་ལྡན་གྱི་ལག་ནས་བྱུང་བའི་འབྲུ་སྣ་དང་ནོར་སྣ། ཤ་ཁྲག་སྒོག་ཙོང་མ་ཡིན་པའི་དཀར་གསུམ་མངར་གསུམ་སོགས་ཟས་ཕུད་གཙང་མ། དགོན་ཆེན་དང་རྒྱལ་ཁང་སོགས་བཀྲ་ཤིས་པའི་ཁང་ས་དང་ཐབ་ས་ཐབ་ཆེན་མེ་རྒྱུན་མ་ཆད་པའི་ཐལ་བའི་ས་དང་། ཞིང་བཟང་པོ། ཚོང་འདུས་ཆེན་པོ། རི་རྒྱུན་མ་ཆད་པའི་རྩེ་ས། གཞན་ཡང་གནས་ཆེན་རྟེན་གསུམ་བྱིན་ཅན་འདུས་སྡེ་ཆེན་པོ་སོགས་ཀྱི་བག་རྡུལ། རྒྱས་པའི་སྦྱིན་སྲེག་གི་ཐབ་རྡུལ། དཀྱིལ་འཁོར་གྱི་རྡུལ་ཚོན། རྒྱ་མཚོ་ཆེན་པོ་ཆུ་ཀླུང་ཁྲུས་ཆུ་བྱིན་ལྡན་གནས་ཆེན་གྱི་སྒྲུབ་ཆུ་སོགས་ཆུ་སྣ། དེ་བཞིན་རྟ་ཕྱུགས་ནོར་ལུག་སོགས་སེམས་ཅན་གྱི་སྤུ་སྣ། རྩ་བ་འབྲས་བུ་ལོ་མ་མེ་ཏོག་སོགས། མདོར་ན་དམ་སེལ་ཅན་གྱི་ལག་ནས་བྱུང་བ་མ་ཡིན་པའི་འབྲུ་སྨན་རིན་ཆེན་ཟས་ནོར་སོགས་ཀྱིས་ཕྱུར་བུར་གཏམས་པའི་དབུས་སུ་ཙན་དན་དམར་པོ་ལ་སྲོག་ཤིང་རི་རབ་ཀྱི་དབྱིབས་བྱས་བང་རིམ་བཞི་པ་རྩེ་མོར་ཁང་བཟང་དང་བཅས་གསེར་གྱིས་བྲིས་པའམ་བཅོས་པ་ལ། ཨོཾ་ཨཱཿཧཱུྃ༔ པདྨ་རཱ་ཛ་ཧྲཱིཿམུཾ༔ ཞེས་བྲིས་དང་༔ དེ་ཡི་ཕྱི་རོལ་ནས་དར་རས་ཤོག་བུ་སོགས་ལ་རྩ་སྔགས་དང་ལས་སྔགས་གཉིས་བྲིས་པའི་མཇུག་ཏུ༔ གནས་འདིར་རིག་འཛིན་པདྨ་རྒྱལ་པོ་ཨོ་རྒྱན་ནོར་ལྷའི་ཚོགས་ཐམས་ཅད་བརྟན་དུ་བཞུགས་ནས། མདོ་སྔགས་ལུང་རྟོགས་རྒྱལ་བསྟན་བཤད་སྒྲུབ་སྒོམ་སོགས་ཆོས་དམ་པའི་ཆོས་ཀྱི་བང་མཛོད། གསེར་དངུལ་རིན་ཆེན་སྣ་ཚོགས་ཀ་ཆ་འཁོ་དགུའི་བང་མཛོད། འབྲུ་བཅུད་ཟས་གོས་ལ་ལོངས་སྤྱོད་འདོད་ཡོན་གྱི་བང་མཛོད། རྟ་ནོར་ཞིང་ཁང་ཁ་རྗེ་དབང་ཐང་ལ་སོགས་སྲིད་ཞིའི་ཕུན་ཚོགས་དཔལ་གཡང་མཆོག་ཐུན་དངོས་གྲུབ་མ་ལུས་པ་སྩོལ་ཅིག །ཅེས་དེ་རྣམས་ཕྲེང་གཅིག་བྲིས་ལ་སྲུང་བ་ལྟར་དྲིལ་ལ་དར་ཚོན་སྣ་ལྔའི་སྐུད་པས་བཅིང་། དེ་ཡི་ཕྱི་རོལ་པདྨ་རྒྱལ་པོའི་སྐུ་གཟུགས་གཞུང་ལྟར་བྲིས་པ་དང། ཡུམ་མཁའ་འགྲོ་མ་དམར་མོ་ལྕགས་ཀྱུ་དང་ཞགས་པ་འཛིན་པ་བཞེངས་སྟབས་ཅན་བྲིས། ཡབ་ཡུམ་ཞལ་སྦྱོར་བར་དུ་གོང་གསལ་སྲོག་ཤིང་དར་དམར་གྱིས་དྲིལ་ལ་མ་ཡོ་བར་བུམ་པའི་དབུས་སུ་བཙུགས་པའི་སྲོག་ཤིང་འོག་ཏུ་ལྷ་འདྲེ་མི་ཡི་སྲོག་རྟེན་བཅའ་བར་གསུངས་སོ། བསྡུས་ན། འདྲེ་ཡི་སྲོག་ཕ་ཝཾ་ལོང་བུ་ལ་ཏྲི་དང་། ལྷ་ཡི་སྲོག་རྟེན་ཤེལ་རྡོ་ཟུར་དྲུག་ལ་ཨ། མི་ཡི་སྲོག་རྟེན་གཡུ་རྒོད་མིག་མེད་བཅས་དང་། སྲོག་ཤིང་གི་ཕྱོགས་བཞིར་ཤར་དུ་ཤེལ། ལྷོར་སྤོས་ཤེལ། ནུབ་ཏུ་བྱི་རུ། བྱང་དུ་གཡུ་རྣམས་གླིང་བཞི་ཡི་ཚུལ་དང་། མུ་ཏིག །མརྒད། མུ་མན། པད་རག མཆོང་། ཟངས་སོགས་བརྒྱད་པོ་གླིང་ཕྲན་ཚུལ་དུ་བཀོད། གསེར་ནི་རི་བདུན། དངུལ་ནི་རོལ་མཚོ། ལྕགས་ནི་ལྕགས་རིར་མཚོན་ལ། དེའི་སྟེང་དུ་མེ་ཤེལ། ཆུ་ཤེལ། བཻཌཱུརྻ། འགྲོན་བུ་བཞི་ནི། ཉི་ཟླ་ནམ་མཁའ་སྐར་ཚོགས་རྣམས་མཚོན་ལ། དེའི་སྟེང་དུ་མེ་ཏོག་དྲི་བཟང་སོགས་ཀྱིས་བཀང་བའི་རས་ཀྱིས་བཅད། སྟེང་དུ་རྒྱ་གྲམ་དང་། འཁོར་ལོའི་རི་མོ། འོག་ཏུ་པདྨ། ཁོར་ཡུག་རྟགས་རྫས་སྣ་བདུན། ཕྱི་རོལ་སྲུང་བཞི་བཅས་བྲི་བར་གསུངས། མདུན་རྟགས་ནོར་བུ་སོགས་བུམ་པ་སྤྱི་དང་འདྲ། སྐུ་རྟེན་གྱི་གཡས་གཡོན་ཀུན་ཏུ་རང་གཟུངས་ཤམ་བུ་སྦྱར་བ་སོགས་བུམ་གཟུངས་དང་། ནོར་གཟུངས་རིགས། སྲོག་འཁོར་དང་ཛམ་འཁོར་གནོད་སྦྱིན་འཁོར་ལོ། བཀྲ་ཤིས་བུམ་གཏེར་བསོད་ནམས་སྟོབས་བསྐྱེད་སོགས་དང་ཁྱད་པར་རང་གཞུང་དབང་ཐང་རྒྱས་པའི་འཁོར་ལོ་དང་དབང་སྡུད་འཁོར་ལོ་སོགས་ཙཀྲའི་རིགས་གང་རུང་གཞུག་ཀྱང་ཆོག་ལ། ལས་གཞུང་ཆེན་མོའི་དགོངས་པ་བཞིན་བཅའ་བཤམ་སོགས་སྔ་ཚགས་ཚུད་པར་བྱའོ། གཉིས་པ་སྒྲུབ་པ་ལ། པདྨ་རྒྱལ་པོའི་ལས་བྱང་སྔོན་འགྲོ་སྐྱབས་སེམས་ནས་ཡན་ལག་བདུན་པ་བར་བྱ། ཀཱ་ལ་ཡཀྴའི་རྒྱུན་ཁྱེར་རམ་བདག་བསྐྱེད་བཟླས་པ་ཁྱུག་ཙམ་བཏང་། ལས་བུམ་རྟ་མགྲིན་ནམ་བདུད་རྩི་འཁྱིལ་བའི་སྒོ་ནས་ནུས་ལྡན་བསྒྲུབས་ལ་འོད་ཞུ་ཡང་བྱ། གཞི་བདག་ལ་གཏོར་མ་བསྔོ་ཞིང་ས་སློང་བྱ། དེ་ནས་བགེགས་གཏོར་བྱིན་རླབས་དང་སྤྲོ་ན་བསེ་རག་བཀར་ཡས་ཀྱང་བྱ། བསྡུ་ན་ཀཱ་ལ་ཡཀྴའི་བགེགས་གཏོར་དང་གུལ་ཡུངས་ཀྱིས་བགེགས་བསྐྲད་སྲུང་འཁོར་རྒྱས་པར་བྱ། སྦྱང་ཁྲུས་རྒྱས་པ་ཐུགས་སྒྲུབ་ལྟར་རམ། བསྡུ་ན། ཇི་ལྟར་དམ་པསོགས། སྐུ་ཕྱི་གོས་འབུལ་བཀྲ་ཤིས་ཚིག་བཅད་བཅས་མེ་ཏོག་འཐོར། གཞུང་ལྟར་བདག་བསྐྱེད་བསྐྱེད་བཟླས་མཆོད་བསྟོད་གཞུང་བཞིན་གྲུབ་ནས་མདུན་རྟེན་ལ། ཨ་མྲྀ་ཏས་བསང་། སྭ་བྷཱ་ཝས་སྦྱང་། མདུན་རྟེན་བུམ་པ་རྣམ་རྒྱལ་ཁང་བཟང་བསྐྱེད་པ་ནི༔ ཨོཾ་ཨཱཿཧཱུྃ༔ གསུམ་བྱ༔ ཨོཾ་རཏྣ་མུ་ལ་དྷ་མཉྫ་ཡེ་སྭཱ་ཧཱ༔ ཞེས་པས་བྱིན་བརླབ་པར་བྱ༔ ཨོཾ་གུ་རུ་པདྨ་རཱ་ཛ་ཧྲི་ཧ་ཧོ་ཕཻཾ་ཕཻཾ་ས་མ་ཡ་ཤྲཱི་ཡེ་སྭཱ་ཧཱ༔ ཨོཾ་སྭ་བྷཱ་ཝ་སོགས སྟོང་པའི་ངང་ལས་གཞི་ཨེ་ལས་ནམ་མཁའ༔ ཡྃ་རླུང་གི་རྒྱ་གྲམ༔ རྃ་མེ་ཡི་ཙཀྲ༔ ཁྃ་ཆུ་ཡི་དཀྱིལ་འཁོར༔ བྷྲཱུྃ་རིན་ཆེན་ཕོ་བྲང་༔ ཧྲི་མ་ཨ་ཧོ་ཞེས་པས༔ བུམ་པ་རྣམས་རང་བྱུང་ལྷུན་གྲུབ་ཀྱི་ཕོ་བྲང་༔ ཕྱི་ནང་གི་བཀོད་པ་རྒྱན་ཡོ་བྱད་ཕུན་སུམ་ཚོགས་པ་སྟེ༔ སྲིད་པ་གསུམ་གཡོ་ནུས་པའི་མདངས་ཆགས་པ་ཁམས་གསུམ་གྱི་ནོར་སྣ་དཀོར་ཆ་སོགས་ལྟ་བས་ཆོག་མི་ཤེས་པར་བློ་ལས་འདས་པ་མ་ཚང་བ་མེད་པ་ཚང་ཞིང་ཡིད་དུ་འོང་བ༔ ཕོ་བྲང་གི་ནང་ཐམས་ཅད་ཡིད་བཞིན་གྱི་ནོར་བུ་དབང་གི་རྒྱལ་པོ་དགོས་འདོད་སྣ་ཚོགས་འགྲུབ་པ་བསམ་པས་བརྗོད་དུ་མི་ལང་པས་རབ་ཏུ་གང་བ་འདི་ཉིད་རྗེ་མ་ཧཱ་གུ་རུ་པདྨ་རྒྱལ་པོ་ཡི་དཀྱིལ་འཁོར་དང་ཁྱད་པར་ནོར་བདག་ཛམྦྷ་ལ་བཀའ་དང་གཏེར་གྱི་སྲུང་མ་རྣམས་མཉེས་པའི་རྫས་བསྒྲུབ་པའི་རྫས༔ བསྐང་བའི་རྫས༔ མཆོད་པའི་རྫས༔ རྟེན་པའི་རྫས༔ ཕྲིན་ལས་སྣ་ཚོགས་བསྒྲུབ་པའི་རྫས་ཕུན་སུམ་ཚོགས་པ་དང་ནམ་མཁའ་བར་སྣང་འཁོར་ཡུག་མུ་མཐའ་སྣང་བས་བཟུང་དང་མ་བཟུང་འབྱམས་ཀླས་པའི་རང་བཞིན་ཐམས་ཅད་ཡོངས་སུ་གང་བར་གྱུར༔ ཨོཾ་སརྦ་ག་ན་ཨེ་མ་ལ་ཤྲཱི་པ་རི་ཝཱ་ར་རཏྣ་ཕ་ལ་མ་ཎི་དྷ་ར་མ་ལ་པུཥྚིཾ་ཀུ་རུ་ཡེ་སྭཱ་ཧཱ༔ མཐར་སྔགས་དྲུག་ཕྱག་དྲུག་སྦྱར་བྱིན་འབེབས་རྣམ་རྒྱལ་ཁང་བཟང་ལྟར་གྲུབ་ནས། དེ་ནས་དམ་བཅའ་བ་ནི། ཧཱུྃ༔ པད་འབྱུང་སྐུ་གསུམ་དབང་སྡུད་སྐུར་སྟོན་པ༔ བསོད་ནམས་ལོངས་སྤྱོད་འཕེལ་བའི་དལ་བཟུང་ནས༔ ནམ་ཡང་མི་ཤིགས་ཙིཏྟ་དག་ཏུ་བསྒྲུབ༔ ཏིང་འཛིན་རྣམ་གསུམ་བརྡ་རྟགས་བསྟེན་བགྱིད་དོ༔ ཨོཾ་བཛྲ་ཙིཏྟ་ནན་ས་མ་ཡ་ཧོ་ཧཱུྃ༔ དེ་ནས་མཆོད་པ་བྱིན་གྱིས་བརླབ་པ་ནི། ཧཱུྃ༔ ཡེ་ཤེས་དཀྱིལ་འཁོར་ལོངས་སྤྱོད་འཕེལ་བའི་དལ༔ ཀུན་ཚང་མཆོད་པ་ཕྱི་ནང་སྒྲུབ་རྫས་རྣམས༔ ཟད་མེད་ལོངས་སྤྱོད་ནམ་མཁའི་མཐའ་རྒྱས་བཞིན༔ དགོས་འདོད་འབད་མེད་མཆོག་ཏུ་འགྲུབ་གྱུར་ཅིག༔ ཨོཾ་བཛྲ་ཨ་མྲྀ་ཏ་རཀྟ་བྷ་ལིངྟ་པཉྩ་པཱུ་ཛ་ཨཱཿཧཱུྃ༔ ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་སོགས་ལན་གསུམ་གྱིས་བྱིན་བརླབ། བྲིས་སྐུ་དང་སྔགས་བྱང་རྣམས་ལྷར་བསྐྱེད་པ་ནི། ཧཱུྃ་ཧྲཱི་མཱ༔ ཀུན་ཁྱབ་ཡེ་ཤེས་དབྱིངས་ཀྱི་ངང་༔ རང་བྱུང་འབྱུང་ལྔ་བསྣོལ་བརྩེགས་ཐབས༔ དེ་དབུས་བྷྲཱུྃ་གྱུར་སྐད་ཅིག་གིས། བུམ་པ་རང་བྱུང་གཞལ་ཡས་༔ རིན་ཆེན་ལས་གྲུབ་རྒྱས་པའི་དབྱིབས༔ གྲུ་བཞི་སྒོ་བཞི་རྒྱན་རྟ་བབས༔ ཕྱི་ནང་བརྩེགས་རིམ་ཆོས་ཏོག་ཚང་༔ དེ་ནང་དགོས་འབྱུང་རིན་ཆེན་ཁྲིར༔ པདྨ་འབྱུང་གནས་དབང་སྡུད་དམར༔ ཞལ་གསུམ་ཕྱག་དྲུག་སྒེག་ཅིང་སྦོམ༔ གསུས་པ་ཆེ་ཞིང་གསུས་ཁྱིམ་འཁྱིལ༔ དབུ་སྐྲ་རིན་ཆེན་རྒྱན་ལྡན་བརྗིད༔ གཡས་གཡོན་རྡོ་རྗེ་བྷནྡྷ་བསྣམས༔ བར་གཉིས་རྒྱལ་མཚན་ནེའུ་ལེ་མཛེས༔ མཐའ་གཉིས་ལྕགས་ཀྱུ་པདྨས་སྡུད༔ རིན་ཆེན་རྒྱན་ལྡན་དཔའ་ཞིང་བརྗིད༔ བརྐྱང་བསྐུམ་རོལ་པའི་སྟབས་སུ་བཞུགས༔ གཡས་སུ་ལྷ་ལྕམ་སྒེག་མོ་དམར༔ རཏྣའི་རྒྱན་འཕྱངས་དབང་སྡུད་ཚུལ༔ ཕྱག་གཉིས་ནེའུ་ལེ་ལྕགས་ཀྱུ་བསྣམས༔ དལ་འགྱིང་འགྲོས་ཀྱི་ཚུལ་དུ་གནས༔ གཡོན་དུ་མཚོ་རྒྱལ་ལང་ཚོ་དཀར༔ བདེ་ཆེན་འཁྱིལ་ཞིང་རྒྱན་ལྡན་མཛེས༔ ཕྱག་གཉིས་རྡོ་རྗེ་པདྨ་བསྣམས༔ ཞབས་གཉིས་དབང་སྡུད་བརྡ་འགྲོས་ཚུལ༔ གཉིས་ཀ་གཅེར་མོ་མཉེན་ལྕུག་མ༔ ཟུང་འཇུག་བདེ་ཆེན་ལྡན་པར་བསྒོམ༔ ཕྱོགས་བཞིར་དབང་སྡུད་མཁའ་འགྲོ་བཞི༔ དཀར་སེར་དམར་ལྗང་རྒྱན་ལྡན་གར༔ ཕྱོགས་བཞིར་མཚོན་པའི་ཕྱག་མཚན་ནི༔ རང་རྟགས་ནེའུ་ལེ་ལྕགས་ཀྱུ་བསྣམས༔ མདུན་དུ་ཀླུ་མོ་ནོར་སྐྱོང་མ༔ ན་ཆུང་མཛེས་མའི་ཆ་ལུགས་ཅན༔ ཁོག་སྟོད་མི་ལ་ཁོག་སྨད་སྦྲུལ༔ སྦྲུལ་མགོ་གསུམ་གདེངས་ནོར་བུས་བརྒྱན༔ གཡས་གཡོན་ནོར་བུ་ཞགས་པ་བསྣམས༔ རིན་ཆེན་འདོད་འབྱིན་ཚུལ་གྱིས་བསྐྱེད༔ གཞན་ཡང་ནོར་སྐྱོང་དབང་སྡུད་མ༔ ཕྱི་ནང་སྤྲིན་འཁྲིགས་སྣང་བཞིན་བསྒོམ༔ བདག་ཉིད་གནས་ལྔའི་འོད་ཟེར་གྱིས༔ སྐད་ཅིག་ཉིད་ལ་སྤྱན་དྲངས་གྱུར༔ བཛྲ་ས་མཱ་ཡ་ཛ་ཛཿ སྤྱན་འདྲེན་ནི། ཧཱུྃ༔ གཏེར་འབྱུང་ཡིད་བཞིན་དབང་གི་ཕོ་བྲང་ནས༔ རྩ་གསུམ་ཀུན་འདུས་གུ་རུ་པདྨ་འབྱུང་༔ གཏེར་འབྱུང་ནོར་མཆོག་བླ་མ་ཛམ་བྷ་ལ༔ དབང་སྡུད་ཌཱཀྐི་རྒྱ་མཚོའི་འཁོར་དང་བཅས༔ གནས་འདིར་སྤྱན་འདྲེན་ཐུགས་རྗེས་གཤེགས་སུ་གསོལ༔ མོས་པའི་བུ་ལ་འདོད་རྒུ་བསྩལ་བའི་སླད༔ རིན་ཆེན་ཁང་བཟང་གཏེར་བུམ་དབུས་སུ་བཞུགས༔ འཛད་མེད་ལོངས་སྤྱོད་དཔལ་གྱིས་ཕྱུག་པར་སྩོལ༔ ཨོཾ་གུ་རུ་པདྨ་རཱ་ཛ་བཛྲ་ས་མཱ་ཡ་ཛ་ཛཿ བཞུགས་གསོལ་ནི། ཧཱུྃ༔ དགོས་འདོད་ལྷུན་གྲུབ་རཏྣའི་ཁྲིར༔ དབང་སྡུད་པདྨ་ཡབ་ཡུམ་འཁོར༔ དངོས་གྲུབ་ཀུན་འབྱུང་བརྟེན་པའི་ཕྱིར༔ འཛུམ་བག་འགྱིང་བརྗིད་ཚུལ་གྱིས་བཞུགས༔ ཨོཾ་བཛྲ་མ་ཧཱ་གུ་རུ་པདྨ་རཱ་ཛ་ཌཱཀྐི་ཧ་རི་ནི་ས་ས་མཱ་ཡ་ཏིཥྛ་ལྷན༔ ཕྱག་འཚལ་བ་ནི། ཧཱུྃ༔ བདག་གཞན་དབུལ་ཕོངས་སྐྱོན་བསལ་ཕྱིར༔ གུ་རུ་ནོར་ལྷའི་དཀྱིལ་འཁོར་ལ༔ བསོད་ནམས་བསྐྱེད་ཕྱིར་ཕྱག་འཚལ་བསྟོད༔ ཨོཾ་བཛྲ་མ་ཧཱ་གུ་རུ་པདྨ་རཱ་ཛ་ཌཱཀྐི་ཧ་རི་ནི་ས་ཨ་ཏི་པཱུ་ཧོཿ པྲ་ཏཱིཙྪ་ཧོཿ ན་མོ་པུ་རུ་ཤ་ཡ་ཧོཿ མཎྜལ་ཀྱང་རྒྱས་པར་འབུལ། དེ་ནས་བུམ་པ་འབུལ་ཞིང་བརྟན་བཞུགས་གསོལ་བ་ནི། ཧཱུྃ༔ དངོས་གྲུབ་མཆོག་སྩོལ་བླ་མ་ནོར་གྱི་ལྷ༔ ལྷ་ལྕམ་མཚོ་རྒྱལ་ཌཱཀྐི་གསང་བའི་ཡུམ༔ ཡུམ་ཆེན་དབང་མོ་ཕྱོགས་ཀྱི་མགྱོགས་མ་བཞི༔ གཞི་འཛིན་ཀླུ་མོ་ནོར་སྐྱོང་ཀླུ་རྒྱལ་ཆེ༔ ཆེ་བཙན་རྒྱལ་པོ་རྣམ་མང་ཐོས་པ་སྲས༔ སྲས་ཡུམ་སྐྱ་བརྒྱད་གནོད་སྦྱིན་བདུན་འབུམ་འཁོར༔ འཁོར་དང་ཛམྦྷ་ནོར་ལྷ་རྟ་ཡི་ལྷ༔ ལྷ་ཆེན་དབང་ཕྱུག་ཆེན་པོ་ཕྱུགས་ལྷ་འབུམ༔ འབུམ་ཕྲག་ནོར་ལྷ་འཁོར་དང་བཅས་པ་རྣམས༔ རྣམ་པར་བཞུགས་ཤིང་དངོས་གྲུབ་འབྱུང་བའི་རྟེན༔ རྟེན་རྫས་རྣམ་རྒྱལ་བུམ་པ་བཀོད་ལེགས་མཛེས༔ མཛེས་མཚོན་པདྨ་སྟོང་ལྡན་འབྲུ་ཡི་ཚོམ༔ ཚོམ་བུ་གཏེར་བུམ་གླིང་བཞིའི་རྒྱན་བཀོད་འབུམ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཧཱུྃ༔ རྣམ་རྒྱལ་རིན་ཆེན་གཏེར་བུམ་བརྒྱན་ལྡན་དབུས༔ པདྨ་རྒྱལ་པོ་ཨོ་རྒྱན་ནོར་གྱི་ལྷ༔ དངོས་གྲུབ་སྩོལ་བའི་ནོར་ལྷ་ཁྲོམ་ལྟར་འཚོགས༔ སྲོག་ཤིང་འཛམ་བུ་པྲྀཀྵ་དབུ་མའི་ཚུལ༔ སྐུ་རྟེན་རི་བོ་མཆོག་རབ་མཐོ་ལ་བརྗིད༔ རིན་ཆེན་བཻཌཱུརྻ་ཡི་ནམ་མཁའ་དང་༔ མེ་ཤེལ་ཉི་མ་ཆུ་ཤེལ་ཟླ་བ་གསལ༔ མགྲོན་བུའི་སྐར་ཚོགས་དར་ཟབ་འཇའ་སྤྲིན་འཁྲིགས༔ གསེར་གྱི་རི་བདུན་དངུལ་གྱི་རོལ་མཚོ་བརྒྱད༔ ཨོ་རྒྱན་མཁའ་འགྲོ་ནོར་ལྷའི་ཚོགས་བཅས་ལ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཧཱུྃ༔ ཤེལ་དཀར་ཤར་གླིང་སྤོས་ཤེལ་ལྷོ་ཡི་གླིང་༔ བྱི་རུ་ནུབ་གླིང་གཡུ་འདི་བྱང་གི་གླིང་༔ མུ་ཏིག་མུ་མེན་པད་རག་མར་གད་དང་༔ མཆོང་རག་ཟངས་དང་ཨིནྜ་གླིང་ཕྲན་བརྒྱད༔ ལྕགས་ཀྱི་ཕྱི་ཡི་ལྕགས་རིས་འཁོར་ཡུག་བསྐོར༔ ཨོ་རྒྱན་མཁའ་འགྲོ་ནོར་ལྷའི་ཚོགས་བཅས་ལ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཧཱུྃ༔ ཕྱི་ཡི་རྒྱན་བཀོད་བཀྲ་ཤིས་རྟགས་བརྒྱད་དང་༔ རྒྱ་སྟག་གཡུ་འབྲུག་བྱ་སྦལ་སྲུང་བཞི་ཚང་༔ རྒྱལ་པོའི་བླ་རྟེན་གླང་ཆེན་མཆེ་བ་རྣོ༔ བཙུན་མོའི་བླ་རྟེན་བྱི་རུ་དབང་གི་རྒྱལ༔ ཐབས་ཤེས་རྒྱལ་པོ་བཙུན་མོ་རྣ་ཆ་གཉིས༔ རིན་ཆེན་གསེར་བྲེ་གཡུ་བྲེ་རྒྱན་དང་ལྡན༔ ལྷ་ཀླུ་མི་ཡི་གཙུག་ཕུད